Беларускі дзяржаўны архіў-музей літаратуры і мастацтва

**Белару́скі дзяржа́ўны архі́ў-музе́й літарату́ры і маста́цтва** (**БДАМЛіМ**) — навукова-даследчая ўстанова, якая займаецца зборам, аховай, вывучэннем і навуковым выкарыстаннем дакументальных помнікаў літаратуры і мастацтва. Створаны ў чэрвені 1960 года ў Мінску, з 1976 года архіў-музей. БДАМЛіМ — адна з вядучых рэспубліканскіх дзяржустаноў у архіўнай сістэме краіны.

## Гісторыя 
Архіў быў створаны 9 чэрвеня 1960 года пад назвай *Цэнтральны дзяржаўны архіў літаратуры і мастацтва БССР (ЦДАЛіМ БССР)*. Першым дырэктарам архіва стала Клара Сцяпанаўна Жорава, якая была прызначана на пасаду 27 верасня 1960 года.

У сакавіку 1976 года архіў падвергся рэарганізацыі, у выніку чаго стаў вядомы як *Цэнтральны дзяржаўны архіў-музей літаратуры і мастацтва БССР (ЦДАМЛіМ БССР)*.

Пасля здабыцця Беларуссю незалежнасці структура архіўнай галіны зведала змены. 21 мая 1993 года ЦДАМЛіМ быў перайменаваны ў Беларускі дзяржаўны архіў-музей літаратуры і мастацтва (БДАМЛіМ). Станам на 1995 год меў 400 фондаў (75 тысяч спраў): 348 асабістых фондаў, 9 калекцый і 43 фонды ўстаноў. З мая 2003 года поўнае найменне архіва — установа «Беларускі дзяржаўны архіў-музей літаратуры і мастацтва».

З 1 студзеня 2027 года Беларускі дзяржаўны архіў-музей літаратуры і мастацтва, аб’яднаннем з Беларускім дзяржаўным архівам навукова-тэхнічнай дакументацыі, ператворыцца ў Беларускі дзяржаўны архіў літаратуры, мастацтва і навукова-тэхнічнай дзейнасці.

## Дырэктары архіва 
* 1960—1982 — К. С. Жорава;
* 1982—1993 — Г. І. Сурмач;
* 1993 — кастрычнік 2022 — Г. В. Запартыка;
* з 22 лістапада 2023 — А. А. Макаранка.

## Структура 
* Кіраўніцтва;
* Аддзелы:
** Аддзел архіваў арганізацый і фарміравання Нацыянальнага архіўнага фонду;
** Аддзел навуковага апісання дакументаў асабістага паходжання;
** Аддзел уліку і забеспячэння захаванасці дакументаў;
** Аддзел інфармацыйна-пошукавых сістэм і аўтаматызаваных архіўных тэхналогій;
** Аддзел інфармацыі, публікацыі і выкарыстання дакументаў;
* Бухгалтэрыя;
* Цэнтр камплектавання і вывучэння дакументальнай спадчыны беларускага замежжа.

## Фонды 
Сярод фондаў — асабістыя фонды пісьменнікаў А. Адамовіча, З. Астапенкі, М. Багдановіча, С. Баранавых, І. Барашкі, Я. Брыля, К. Буйло, В. Быкава, Л. Бэндэ, М. Васілька, З. Верас, П. Галавача, Ц. Гартнага, С. Грахоўскага, А. Гурыновіча, У. Дубоўкі, Я. Дылы, A. Жаўрука, Х. Жычкі, Я. Журбы, У. Калесніка, У. Караткевіча, Я. Коласа, Я. Купалы, Е. Лось, М. Лужаніна, М. Лынькова, Я. Маўра, М. Машары, І. Мележа, Б. Мікуліча, А. Пальчэўскага, П. Пестрака, Я. Пушчы, А. Пысіна, А. Русака, Я. Семяжона, Я. Скрыгана, М. Сурначова, М. Сяднёва, М. Танка, А. Ушакова, М. Хведаровіча, К. Чорнага, І. Шамякіна, С. Шушкевіча, С. Яновіча і іншых; акцёраў і рэжысёраў Г. Абуховіч, Л. Александроўскай, Дз. Арлова, І. Балоціна, Т. Бандарчык, С. Бірылы, Я. Вітынга, B. Галіны, Г. Грыгоніса, У. Дзядзюшкі, С. Друкер, І. Ждановіч і Б. Платонава, М. Забэйды-Суміцкага, М. Зюванава, З. Канапелькі, Р. Кашэльнікавай, А. Клімавай, П. Малчанава, Е. Міровіча, Р. Млодак, В. Пола, Л. Рахленкі, Л. Ржэцкай, К. і А. Саннікавых, С. Станюты, A. Труса, У. Уладамірскага; кампазітараў Л. Абеліёвіча, С. Аксакава, М. Аладава, А. Багатырова, Г. Вагнера, І. Гітгарца, Я. Глебава, B. Залатарова, А. Клумава, І. Любана, Р. Пукста, Ю. Семянякі, Я. Цікоцкага, М. Чуркіна; мастакоў і скульптараў А. Астаповіча, І. Ахрэмчыка, М. Блішча, В. Волкава, П. Гаўрыленкі, С. Геруса, І. Глебава, М. Дучыца, К. Завішы, Я. Зайцава, А. Кашкурэвіча, Я. Красоўскага, У. Кудрэвіча, Б. Малкіна, А. Марыкса, Л. Рана, С. Селіханава, М. Тарасікава, А. Тычыны, A. Шаўчэнкі і іншых.

## Крыніцы 
## Літаратура 
* 
* Музеі Беларусі = Музеи Беларуси / рэд.: Г. П. Пашкоў [і інш.]; маст.: В. В. Катовіч, М. У. Чуднікаў. — : БелЭн імя П. Броўкі, 2008. — С. 86—90. — 559 с. — 2100 экз. — ISBN 978-985-11-0415-0.
* Республика Беларусь: энциклопедия в 6 т. / Редкол.: Г. П. Пашков (гл. ред.) и др. — : БелЭн, 2006. — Т. 2: А — Герань. — С. 297. — 912 с. — ISBN 985-11-0371-3.
*  — С. 335—336.

## Спасылкі 
* 
* 
* 
* 
* 

Катэгорыя:Арганізацыі паводле алфавіта
Катэгорыя:Арганізацыі, заснаваныя ў 1960 годзе
Катэгорыя:Архівы Беларусі
Катэгорыя:Арганізацыі Мінска